b'\n_START_ARTICLE_\nSeljebuskm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 23 \xe2\x80\x93 30\xc2\xa0mm), slank m\xc3\xa5ler, sv\xc3\xa6rt variabel i fargen. Forvingen er oftest gr\xc3\xa5gr\xc3\xb8nn med to smale, m\xc3\xb8rke tverrb\xc3\xa5nd og tallrike korte, svarte tverrstreker, men kan ogs\xc3\xa5 v\xc3\xa6re r\xc3\xb8dbrunlig p\xc3\xa5 grunnfarge, eller ensfarget gr\xc3\xa5. Vingen har ofte en lys flekk n\xc3\xa6r ytterkanten, og noen ganger et markert, bredt, brunlig tverrb\xc3\xa5nd midt i vingen. Bakvingen er gr\xc3\xa5hvit. Larven er m\xc3\xb8rkgr\xc3\xa5 til svart, med smale, hvite lengdestriper p\xc3\xa5 sidene av ryggen. Den har spredte, noks\xc3\xa5 lange, lyse b\xc3\xb8rster.\n_START_SECTION_\nLevevis\n_START_PARAGRAPH_\nSeljebuskm\xc3\xa5leren finnes helst i skogkanter og andre steder der det vokser busker og sm\xc3\xa5tr\xc3\xa6r. Larvene kan finnes p\xc3\xa5 mange ulike busker og l\xc3\xb8vtr\xc3\xa6r, blant andre selje og bl\xc3\xa5b\xc3\xa6r. De voksne m\xc3\xa5lerne flyr i juli \xe2\x80\x93 september, og kan dermed skilles fra den ellers meget like orebuskm\xc3\xa5leren (Hydriomena impluviata) p\xc3\xa5 flygetiden \xe2\x80\x93 orebuskm\xc3\xa5leren flyr i mai \xe2\x80\x93 juni.\n_START_SECTION_\nUtbredelse\n_START_PARAGRAPH_\nArten finnes i den palearktiske faunaregion og ogs\xc3\xa5 i Nord-Amerika. I Norge er den vanlig over nesten hele landet, bortsett fra lengst nord og \xc3\xb8st i Finnmark.'